**Пресс-релиз**

**Ўзбекистон Республикаси Президентининг Фармони**

**“Бозор ислоҳотларини янада жадаллаштириш ва Ўзбекистон Республикаси миллий қонунчилигини Жаҳон савдо ташкилоти битимларига мувофиқлаштириш бўйича навбатдаги чора-тадбирлар тўғрисида”**

*ПФ-85, 5 июнь 2024 йил*

“Ўзбекистон – 2030” стратегиясида кўзда тутилган устувор вазифаларни изчил амалга ошириш, шу жумладан миллий иқтисодиётнинг мавжуд салоҳиятини рўёбга чиқариш, эркин бозор тамойилларини амалда татбиқ этишни кенгайтириш, шунингдек, миллий қонунчиликни Жаҳон савдо ташкилотининг (ЖСТ) битимларига мувофиқлаштириш мақсадида  
2024 йил 1 октабрга қадар тегишли идораларга **2025 йил 1 январдан** бошлаб қуйидагиларни бекор қилишни назарда тутувчи норматив-ҳуқуқий ҳужжатлар лойиҳаларини киритиш топширилди:

- экспортни қўллаб-қувватлаш мақсадида тақдим этилаётган субсидия ва преференцияларни, шу жумладан, товарларни (хизматларни) экспортга реализация қилишдан олинган даромадлар бўйича *фойда солиғи* ва *айланмадан олинадиган солиқ* имтиёзлари;

*Маълумот учун: амалдаги солиқ қонунчилигига мувофиқ товарларни (хизматларни) экспортга реализация қилишдан олинган даромадларга:*

*- фойда солиғи бўйича — ушбу даромадларга нисбатан 0 фоизлик ставка қўлланилади;*

*- айланмадан олинадиган солиқ бўйича — солиқ солинадиган базани ҳисоблашда кўрсатилган даромад жами даромаддан чегириб ташланади.*

*2023 йилда юқоридаги имтиёзлардан: фойда солиғи бўйича 3 мингдан ортиқ ташкилотлар, айланмадан олинадиган солиқ бўйича эса 1,3 мингга яқин ташкилотлар фойдаланди.*

- самараси паст бўлган солиқ ва божхона имтиёзлари.

Бундан ташқари, Фармонда Ўзбекистон Республикаси ҳудудига импорт қилинадиган ва Ўзбекистон Республикаси ҳудудида ишлаб чиқариладиган акциз солиғи тўланадиган товарлар учун акциз солиғи ставкаларини бирхиллаштириш ҳам назарда тутилган. Бирхиллаштириш қуйидаги саналарда босқичма-босқич амалга оширилади:

2026 йил 1 январгача — тамаки маҳсулотлари учун;

2027 йил 1 январгача — алкоголли ичимликлар ва шакар учун.

*Маълумот учун: бугунги кунда акциз тўланадиган товарларнинг айрим турлари бўйича акциз солиғи ставкалари уларнинг республика ҳудудига олиб кирилиши ёки мамлакат ичида ишлаб чиқарилишига қараб фарқланади.*

*Шундай қилиб, тамаки маҳсулотлари учун акциз солиғи ставкалари қуйидаги ставкаларда белгиланганади: импорт учун — 1000 дона - 325 000 сўм + 10 фоиз; ишлаб чиқариладиган учун — 1000 дона - 250 700 сўм + 10 фоиз. Табиий винога нисбатан: импорт учун ставка 1 литри учун  
28 500 сўм, ишлаб чиқаришда эса 1 литр учун 1 сўм этиб белгиланган.*